**GRANICE**

**iscrtavanje, brisanje i prekoračenje**

Poštovane kolegice i poštovane kolege,

srdačno vas pozivamo na međunarodni znanstveni skup posvećen **granicama** – njihovu iscrtavanju, brisanju i prekoračenju – u književnosti, jeziku, umjetnosti, kulturi, ekonomiji i politici, koji će se održati **11. i 12. listopada 2023. u Zagrebu**.

Ovim skupom nastavljamo istraživačku suradnju Odsjeka za kroatistiku Filozofskog fakulteta Sveučilišta u Zagrebu i Odsjeka za slavistiku Fakulteta za poljsku i klasičnu filologiju Sveučilišta Adama Mickiewicza u Poznanju. Prvi skup, posvećen recentnoj ulozi nacionalne filologije, održan je u Poznanju 2013. pod naslovom *Transmisije kroatistike*, drugi, kojim se propitivao odnos *Umjetnosti i demokracije*, u Zagrebu 2018, a treći, u središtu kojega je bio problem *(Ne)normalnosti*, iznova u Poznanju 2021.

U globaliziranom svijetu omekšanih i naoko sve lakše povredivih granica država, etničkih skupina, jezika, kultura, disciplina, ideologija, poetika, spolova, političkih agendi, ekonomskih poredaka, domaćeg i stranog, estetike i politike, sve češće se javlja potreba za osiguranim značenjima, utvrđenim vrijednostima i ovjerenim zonama mišljenja i djelovanja. Drugim riječima, u našoj *tekućoj modernosti*, pod navodnom prijetnjom nadirućeg vala fluidnosti i mutacija te gušenja posljednjih vidova *autentičnosti*, čuje se vapaj za rehabilitacijom postojanih granica. Smatra se da bi njihovo ponovno učvršćivanje paradoksalno povratilo oduzetu nam slobodu da se ogradimo te pružilo mogućnost da se izbavimo iz ropstva takozvanih trans-ideologija koje nam nameću mirenje s prekarijatom i privremenošću, zapravo sa svim oblicima nestalnosti što proizlaze iz opoziva jasne i čvrste razdvojenosti. S obzirom na učestale i nepomirljive prijepore koji se u našem kompleksnom svijetu javljaju u vezi s pitanjem granica, a polazeći pritom od pretpostavke da nas granice s jedne strane ograničavaju i discpliniraju, a s druge strane da nam omogućuju slobodno, kreativno pa i oporbeno mišljenje i djelovanje u zonama ograđenosti i onkraj njih, konferencijom želimo raspraviti nastanak i uloge granica u povijesnoj perspektivi i danas. Što je granica, gdje se pojavljuje, kako i kada djeluje, pod kojim se uvjetima ona može prekoračiti, oslabiti ili poništiti, kakva se moć time svladava, kakva se moć oslobađa te koje su estetske, etičke, političke, svjetonazorske i ideološke vrijednosti povezane kako s uspostavom granica, tako i s njihovom transgresijom? Budući da nastojimo potaknuti analizu koncepta granice, na konferenciju su pozvani *stručnjaci bez granica*, iz svih polja, grana i disciplina humanistike i društvenih znanosti, od književnih povjesničara i teoretičara, kulturnih antropologa i filozofa do lingvista, sociologa i stilističara, od kulturnih geografa, povjesničara i povjesničara umjetnosti do psihologa, teologa i politologa.

Neke su od mogućih tema:

* Granice govora, dijalekata, jezika
* Granice morfema, riječi, rečenica
* Granice standardnog i standardnih varijeteta
* Granice semantike i pragmatike
* Granice poetika, stilova i žanrova
* Granica stiha i strofe, stiha i proze
* Granice teksta i konteksta
* Granice književnih i umjetničkih razdoblja
* Pozornica kao granica svjetova
* Granice fikcije i fakcije, estetike i namjene
* Rodne i spolne granice i transrodnost
* Granice kulturnih zona
* Granice usmene i pisane kulture
* Granice i migracije
* Granice kao mehanizam discipline
* Granice kao nužnost
* Granice i sloboda
* Misliti onkraj granica ili mišljenje uz pomoć granica
* Jesu li granice jezika granice svijeta?
* Granice disciplina i transdisciplinarnost
* Sublimno: granica estetike i spoznaje
* Zazorno: granica domaćeg i stranog, sebstva i drugosti
* Granice umjetničkog prikaza i neprikazivo
* Bezgraničnost Boga i religijska ograničenja
* Satira, burleska, karneval i groteska − rušenje ili potvrda granica
* Granice i geopolitika
* Granice humanog i transhumanog

Radujemo se susretu u Zagrebu.

Prijavni list s kratkim sažetkom (do 1000 znakova) šaljite do 1. srpnja 2023. na adresu [**granice23@gmail.com**](mailto:granice23@gmail.com)

Jezici konferencije: hrvatski, poljski te drugi slavenski jezici, engleski.

**Kotizacija: 50 eura**

**Organizacijski odbor:**

Prof. dr. hab. Tomasz Mizerkiewicz

Prof. UAM dr. hab. Krystyna Pieniążek-Marković

Doc. dr. sc. Petr Stehlík

Prof. dr. sc. Tvrtko Vuković

Prof. dr. sc. Krešimir Mićanović

Izv. prof. dr. sc. Evelina Rudan

Doc. dr. sc. Lana Molvarec

Dr. sc. Gabrijela Bionda, asist.